WINMED ยิ้มรับ “รัฐ” ปลดล็อก Rapid Test ลุยขยายฐาน B2C ชัดเจนไตรมาส 3
WINMED รับอานิสงส์ภาครัฐอนุมัติใช้ชุดตรวจโควิด-19 ด้วยตนเอง เร่งออกสินค้าใหม่ อุปกรณ์ป้องกัน-ชุดตรวจคัดกรองโควิด-19 มีความแม่นยำสูง ช่วยลดการแพร่ระบาดเชื้อไวรัส ขยายฐานลูกค้า B2C คาดเห็นความชัดเจนไตรมาส 3/64
13 ก.ค. 2564

นายนันทิยะ ดารกานนท์ ประธานเจ้าหน้าที่บริหาร บริษัท วินเนอร์ยี่ เมดิคอล จำกัด (มหาชน) หรือ WINMED ผู้นำเข้า และจำหน่ายเครื่อง และชุดอุปกรณ์ สำหรับการเก็บ การตรวจวิเคราะห์ วินิจฉัย และการบำบัดรักษาทางการแพทย์ เปิดเผยว่า จากที่รัฐบาลเตรียมอนุมัติให้ใช้ชุดตรวจโควิดได้ด้วยตัวเอง เพื่อช่วยลดระยะเวลาและปัญหาการแออัดในการรอรับบริการการตรวจคัดกรอง ลดความเสี่ยงต่อการติดเชื้อของประชาชนและบุคลากรทางการแพทย์ ทั้งนี้ บริษัทเตรียมเร่งออกสินค้าใหม่ 2-3 กลุ่ม เกี่ยวกับชุดตรวจคัดกรองโควิด-19 ด้วยตนเอง
โดยประกอบด้วย ชุดตรวจคัดกรองโควิด-19 ด้วยตนเอง แบบเร่งด่วน (Rapid Test) ด้วยวิธีการเก็บตัวอย่างจากทางโพรงจมูก และน้ำลาย เป็นชุดตรวจเชื้อด้วยตนเอง ที่ทำได้ง่าย รู้ผลเร็วภายใน 15 – 30 นาที เป็นการตรวจคัดกรองเบื้องต้นเพื่อตรวจหาเชื้อไวรัสและภูมิคุ้มกัน ก่อนเข้ากระบวนการตรวจชนิดยืนยันผลจากห้องปฏิบัติการ ซึ่งบริษัทอยู่ระหว่างการเจรจากับพันธมิตรและนำเข้ามา เพื่อขึ้นทะเบียนผลิตภัณฑ์ กับสำนักงานคณะกรรมการอาหารและยา (อย.)
ในขณะที่ ผลิตภัณฑ์ตรวจยืนยัน โควิด-19 (RT-PCR) สามารถตรวจจับเชื้อไวรัสได้อย่างแม่นยำ ทราบผลการติดเชื้อหลังจากตรวจแล้วภายใน 24 ชั่วโมง อยู่ระหว่างรอการอนุมัติ ขึ้นทะเบียนผลิตภัณฑ์จากสำนักงานคณะกรรมการอาหารและยา (อย.) คาดว่าจะแล้วเสร็จและเห็นความชัดเจนในช่วงไตรมาส 3/64
อย่างไรก็ตาม บริษัทมองเห็นโอกาสในการเติบโต จากความต้องการใช้ผลิตภัณฑ์เพื่อสุขภาพเพิ่มมากขึ้น โดยจะเร่งจัดหาและเตรียมออกผลิตภัณฑ์นวัตกรรมป้องกันเชื้อไวรัส อาทิ หน้ากากอนามัย และ ชุดอุปกรณ์ตรวจคัดกรองเชื้อไวรัสโควิด-19 สามารถตรวจคัดกรองได้ด้วยตนเอง ที่มีประสิทธิภาพ มีความแม่นยำ และรวดเร็ว เข้ามาเพิ่มเติมอย่างต่อเนื่อง เพื่อรองรับความต้องการประชาชนในวงกว้าง อีกทั้งเพื่อช่วยลดปัญหาที่เกิดขึ้น เพิ่มความรวดเร็วในการทราบผลว่าตนเองติดเชื้อโควิด-19 หรือไม่ ช่วยให้สถานพยาบาล โรงพยาบาล สามารถคัดกรองระดับอาการนำไปสู่การรักษาได้ทันเวลา ช่วยลดอัตราการสูญเสียได้ นายนันทิยะ กล่าว